ВЕТАР- ЛАЗА ЛАЗАРЕВИЋ

ПРОЧИТАЈТЕ ПРИПОВЕТКУ ИЗ ЧИТАНКЕ

|  |  |
| --- | --- |
|  | * **О писцу**: Лаза Лазаревић (1851−1890), српски књижевник и лекар. По њему је добила име Специјална болница за психијатријске болести Лаза Лазаревић у Београду и у Падинској Скели. * Спада у најзначајније представнике српске реалистике приповетке. Завршио је студије права у Београду, а потом уписује у Берлину студије медицине и завршава их. Студије медицине подстакнуте су његовим интересовањем за природне науке, дарвинизам и позитивизам. Преводио је природнонаучне текстове са немачког и руског језика. * Књижевним радом Лазаревић је почео да се бави још као студент у Берлину објавивиши 1878. године приповетку *Звона с цркве у Н*. Касније је наслов промењен у *Први пут с оцем на јутрење* која је представила аутора као врсног приповедача. Потом следе приповетке *Школска икона, У добри час хајдуци, На бунару, Вертер, Све ће то народ позлатити,* које су објављене у књизи *Шест приповедака* 1886. После тога Лазаревић је за живота објавио *Ветар* и *Он зна све*, а после његове смрти објављена је приповетка *Швабица* за коју се сматра да је једна од првих написаних приповедака Лазе Лазаревића. У рукопису је остало осам недовршених приповедака. Број објављених приповедака и ритам објављивања показују две ствари: прво, Лазаревић је књижевни рад подредио лекарском позиву, друго као писац је радио пажљиво и стрпљиво, па све његове објављене приповетке представљају узоре композиције стила и језика. * Лазаревићево порекло, живот и породична ситуација оставили су снажан печат на његово књижевно стварање. Одрастао је и формирао се као личност у патријархалној трговачкој породици. Рано је остао без оца и породицу је одржавала и децу подизала енергична и ауторитативна мајка. Писац је био емотивно везан и јако привржен породици − мајци и сестрама. Таква породична ситуација и односи у породици осећају се у Лазаревићевим приповеткама (породична задруга, породица и мајка имају истакнуто место у његовој прози а *Швабица*, *Вертер* и *Ветар* су најизразитији примери. Лазаревић са подједнаком пажњом слика сеоску и паланачку средину. Са симпатијама слика сеоску породичну задругу, са топлином описује породицу у градском амбијенту. Уме да изрекне оштру критику друштва. Први уводи интелектуалца као јунака новије српске приповетке. Обрађује снажне теме и крупне догађаје, језгровито предочава пејзаже, слика поетичну атмосферу, негује психолошку анализу јунака. Описи психолошких стања су прецизни, језгровити драматични и напети. Његове су приповетке пажљиво и складно обликоване, композиција је чврста. Одличан познавалац језика и мајстор стила. * Теме: патријархално друштво, традиција, психологија (модерно − индивидуално), морал (фигура мајке − патријархални морал). * Одлике: драматичност, субјективност, сентименталност, мелодрама, идеализам, оптимтизам, поетизација прозе (снови и халуцинације). |
|  | Упознавање ученика са одликама психолошке приповетке анализом приповетке *Ветар* Лазе Лазаревића.   * **Књижевна врста**: психолошка приповетка. * **Тема**: криза идентитета (разапет између мајчине фигуре и личног; патријархалног система и интелектуалног; жеља и могућности), неостварена љубав. * **Композиција:** Уочава се пет фаза у развоју радње:   експозиција – упознавање са ликовима и њиховом животном ситуацијом;  заплет – сусрет са Ђорђевом ћерком и Јанково заљубљивање;  кулминација – посета Ђорђа и његове ћерке Јанку, и њихов одлазак;  перипетија – тренутак у коме Јанко треба да одлучи да ли да пође за девојком; мајчино усмеравање;  расплет – Јанков излазак на улицу и назирање Ђорђеве силуете; крај љубавне приче.   * **Фабула**: * однос између Јанка и мајке: ауторитет, привидна слобода избора, женидба − наравоученије (њен избор); * сусрет са Ђорђевом ћерком (идеал); сан (слутња догађаја, она ће отићи, неће бити са њим), сећања − слабији интезитет љубави; * ветар најављује њен долазак, он жели да је задржи, али не покушава; мајка: говори лаж, а очи казују истину; * крај − утисак празнине и неостварености. * **Мотиви** (симболи): ветар, очи, дим, светлост, прашина, рука, мајчина прича о два црва.   Остали мотиви: ауторитативна мајка; затворен, интелектуалац слабе воље, нежења; жена као сновиђење (идеал); пријатељство, лицемерје. Мотиви у функцији симбола повезују све елементе фабуле.   * **поглед**, **очи** – истина, душа; * први сусрет са Ђорђем; сусрет са погледом слепог човека окарактерисан као „онај” поглед („коме недостаје цео свет“) – поглед који је тајновит, далек; * сусрет са Ђорђевом ћерком – „тај поглед” – овоземаљски, стваран и близак; * „значајан поглед” – који Јанко покушава да упути Ђорђевој ћерки; * мајчин поглед – „њен поглед раздвоји Црвено море”. * **ветар −** силина осећања, стање душе јунака, духовни флуид;   − сусрет са девојком, њеним очима „из њих је дувао јак ветар...”  − најава немира − сан,  − пролазност − сећање на Марију,  − неоствареност −крај;   * **дим** − учмалост живота; * **ћутање** – речитост ћутања; * тренутак након бесмисленог разговора о Ђорђевом излечењу; * након кобног сна – мајка и син ћуте слушајући ветар; * Ђорђева ћерка ћути све време; оглашава се једном речју „Одмах!”; * **плач** – близак ћутању и немоћи; * Ђорђева ћерка често плаче; * за време Јоцине приче о Ђорђу, Јанкова мајка тихо плаче; * **прича** **о два црва** − причау причи. Нимало случајно казује је Јанкова мајка и носи поенту из које Јанко треба да закључи да је Бог тај који не заборавља заборављене и не оставља остављене.   Функција ових мотива − симболика, поетизација прозе.   * **Приповедач**: објективни приповедач (3. лице) уводи Јанка као приповедача (уведени приповедач у 1. лицу). Техника **сказа** − приче о личном догађају. * **Сказ** (рус. сказ – прича) – руска народна прича о стварном догађају, првенствено лична успомена, по правилу допуњена појединостима из маште; приповедна стилизација у којој приповедач као посебни причалац, као представник неке друштвене или етичке групе (сељак, трговац и сл.) стилизује причање као непосредни доживљај причаоца. Најкарактеристичнији представник у руској књижевности Н. Б. Гогољ; код нас – Ј. Грчић Миленко, Глишић, Лазаревић, Ј. Веселиновић и други. * Јанко је у двострукој улози: главни лик и наратор који приповеда о себи. Приповедачу припадају само прве две реченице „Био је ред на њега, на Јанка. Он је овако причао...“, а даље приповедање тече у првом лицу , из унутрашње тачке гледишта. Овај облик приповедања омогућава јунаку да искаже своја интимна осећања и расположења, а писцу пружа могућност да за псиолошку анализу користи директни унутрашњи монолог као најбоље и најиздашније средство. * **Приповедачки поступци и технике**: дијалог, монолог (интроспекција), унутрашњи монолог и доживљени говор(интроспекција − функционалност); мотиви који имају стилогену вредност симбола − метафоричност, дијалог (атмосфера ћутања и недоречености). * Модерни елементи из приповетке. * **Метафоричност**: симболика мотива. * **Психолошка мотивација јунака**: слутње, снови, подсвест − интелектуалац у патријархалној средини (располућен). * Традиционални елементи из приповетке. * Хришћански и патријархални морал, култ мајке и материнства − узрок неостварености јунака.   **Анализа ликова**   * **Јанко**: конципиран као модерни јунак: интровертан, интелектуалац, склон размишљању − неодлучан, неделатан, слаб, лабилан, дубоко укорењен мајчин утицај, чега није свестан. У његовом лику се преламају јава (стварност у којој живи) и сан. Сан, сањарење и сновиђење треба да прикажу колико је прећутаног и неисказаног у њему − одраз подсвести. * **Мајка**: дволична (ненаметљиво наметљива), посесивна, егоистична, ауторитативна, тактична (промишљена).   Лазаревић је у овој приповеци створио тип енергичие мајке, ауторитативне, упорне, али и мудре и одмерене. Она је наметљиво-наметљива. Између ње и сина постоји породични склад, али и непријатни неисказани и неиспољени сукоб око женидбе која би унела дисхармонију у породични живот. Овај сукоб је приказан дискретно у наслућивањима и наговештајима. Она не намеће своје мишљење, само га исказује као савет или га провуче кроз сасвим обичан разговор. Њен ауторитет није створен директним диктатом и наметањем него кроз пажњу и љубав. Јанко добро познаје мајку и тачно из њених очију или интонације говора открива прави смисао и став. У завршној сцени приповетке она каже сину: „Иди ако ћеш! Бог га убио ко ти у томе стане на пут.“ Она за девојку каже: „Красно дете!“, али и ово: „Такви сте ви сви, данашњи младићи! Не знате шта хоћете, па не знате ни шта радите!... (...) Али наопако, да ти откуд не волиш Ђорђа, па да стога не узимаш њу?! (...) Девојци красној, поштеној, честитој, доброј кућаници; али девојци − разбери се молим те! − коју си ти јуче први пут видео!...“ Зато Јанко поред тога што га мајка просто изгура на врата речима „Иди! Иди! Иди!“ добро види да је у њеним очима стајала другачија пресуда. Оним „разбери се!“ све је речено.   * Међутим, оваквом крају разлог треба видети и у личности јунака приповетке. **Јанко** се у таквој породичној атмосфери формирао као размажено дете („Она ме је још непрестано суботом мила. Ја бих јој легао главом у крило. Тада би ме она чешкала по глави.“), као тип безвољног човека који све ставља времену и случају да одлуче Као такав није у стању да учини одлучујући корак. За све оно што жели да учини ослушкује мајчино реаговање и није способан да сам доноси одлуке. * Несумњив је **утицај мајке на Јанка**. Описано је неколико ситуација породичне свакодневице и однос мајке и сина, а повремено ће се јавити и исказ који открива Јанкову приврженост мајци и љубав до обожавања: „Боже мој, како су биле велике наше матере! (...) Није било никаквог питања ни задатка живота, ма како он био тежак, а да га оне одмах лако и просто не реше. Под апсолутним тешкоћама издизале су се својим високим и истинским религиозним осећањем... (...) То ли је оно што ми тако притискује груди да видим ове људе! Они имају, истина, све и сва, па ипак они немају ништа! Они немају свога болећега, немају ... мајке! (..) Да сам могао, да сам смео, ја бих казао... казао бих јој: слатка моја мајка! (...) Каква је била мама! Како блага, лепа, тиха, озбиљна, свечана!... (...) Потреса ме онај грандиозан утисак на моју добру матер...“. * **Девојка**: неиндивидуализована − предмет чежње и заљубљености      * **Језик и стил**: сажетост, психологија јунака, речитост ћутања (функција дијалога), изражајност, драмски набој, поетизација, завршна поента. * Ово је приповетка сложених осећања, унутрашњих преживљавања, интимне исповести, псиолошке анализе. |
|  |  |

**ПРЕПИШИТЕ У СВЕСКЕ**

|  |
| --- |
| ***Ветар***  Лаза Лазаревић (1851−1890)  **О писцу**: оснивач психолошке приповетке, лекар  Приповетке − *Први пут с оцем на јутрење, Школска икона, У добри час хајдуци, На*  *бунару, Вертер, Све ће то народ позлатити, Он зна све*, *Швабица*  **књижевна врста**: психолошка приповетка  **тема:** криза идентитета; неостварена љубав  **композиција**: експозиција – упознавање са ликовима  заплет – сусрет и заљубљивање  кулминација – посета и одлазак  перипетија – тренутак одлуке  расплет – крај љубавне приче  **мотиви:** поглед, очи – истина, душа;  ветар **−** силина осећања, стање душе јунака, духовни флуид;  дим − учмалост живота;  ћутање– речитост ћутања;  плач – близак ћутању и немоћи;  прича о два црва– религиозни мотив; усмеравање Јанка  **приповедач**: објективни (3. лице); уведени (1. лице).  **приповедачки поступци и технике**: монолог, унутрашњи монолог и доживљени говор, дијалог, метафоричност, техника сказа  **модерни елементи**: метафоричност, психолошка мотивација  **традиционални елементи:** хришћански и патријархални морал, култ мајке и материнства  ***Ветар***  Анализа ликова, језик и стил  **Јанко**: модерни јунак, интровертан, интелектуалац, неодлучан, неделатан, слаб, лабилан,  тип безвољног човека  **мајка**: ненаметљиво наметљива, посесивна, егоистична, ауторитативна, тактична  **утицај мајке на Јанка**: изразито јак, велика приврженост мајци  **девојка**: неиндивидуализована − предмет чежње и заљубљености  **језик и стил**: − сажетост, психологија јунака, речитост ћутања (функција дијалога), изражајност, драмски набој, поетизација   * сложена осећања, унутрашња преживљавања, интимне исповести, псиолошка анализа |

**ДОМАЋИ ЗАДАТАК**

**ОДГОВОРИ НА ПИТАЊА:**

**1.** Одредите књижевну врсту којој припада ово Лазаревићево дело.

**2.**Шта је тема ове приповетке?

3.Издвојте кључне мотиве у приповеци .